Din hija l-iktar għaġina faċli li tista' tagħmel. Biex ikollok riżultat tajjeb għandek iżżomm f'moħħok dawn il-punti: żomm l-ingredjenti u r-reċipjenti kemm jista' jkun kesħin; għarbel id-dqiq; aħdem kemm jista' jkun malajr biex ma ssaħħanx l-għaġina b'idejk; dejjem geżwer l-għaġina fil- clingfilm u kessaħha qabel tużaha; iftaħ l-għaġina fuq wiċċ kiesaħ bħal irħam, u roxx il-wiċċ u l-lenbuba bi ftit dqiq; qabel iddaħħal l-għaġina fil-forn erġa' kessaħha biex tevita li din tinġibed u tiċkien waqt il-ħami; biex l-għaġina ssir mill-qiegħ sewwa poġġi t-turtiera fuq tilar imsaħħan qabel iddaħħalha fil-forn. Ħin: 15-il minuta Kwantità: 300 g għaġina 200 g dqiq, mgħarbul Niskata ( pinch ) melħ 110 g butir, imqatta' dadi; jew taħlita ta' butir u xaħam 2-3 mgħaref ilma kiesaħ Tħejjija: Poġġi d-dqiq, il-melħ u l-butir f'bieqja. Daħħal il-butir fid-dqiq billi taħdmu bil-ponot ta' subgħajk sakemm isir bħal frak tal-ħobż. Żid l-ilma u b'sikkina ħallat kollox flimkien sakem l-ingredjenti jagħqdu u jiffurmaw ballun. Jekk it-taħlita tibqa' xotta żid aktar ilma – kuċċarina kull darba. Roxx il-mejda bi ftit dqiq, tella' l-għaġina u aħdimha ftit kemm tagħqad. Geżwer l-għaġina fil- clingfilm u poġġiha fil-friġġ għal tal-inqas 20 minuta qabel tużaha. Bil-proċessur tal-ikel: Poġġi d-dqiq, il-melħ u l-butir fil-bieqja tal-proċessur. Ħawwad l-ingredjenti bil-pulse sakemm isiru bħar frak tal-ħobż. Oqgħod attenta li ma tħawwadx iżżejjed. Minn ġol-lenbut tal-għatu ferra' l-ilma bil-mod u ħawwad sakemm l-ingredjenti jingħaqdu f'ballun. Geżwer l-għaġina fil-clingfilm u kessaħha fil-friġġ għal mill-inqas 20 minuta qabel tużaha. Ippruvajtha din ir-riċetta? Għoġbitek? Ħalli l-kummenti u r-rating tiegħek hawn taħt u agħfas share biex inkomplu nwasslulek aktar riċetti li jgħoġbuk.